b'\n_START_ARTICLE_\n\xc3\x98reg\xc3\xa5rdsparken\n_START_PARAGRAPH_\n\xc3\x98reg\xc3\xa5rdsparken er en park i Hellerup, Gentofte Kommune. Parken omkranses af vejene Strandvejen, Traneg\xc3\xa5rdsvej, \xc3\x98reg\xc3\xa5rds All\xc3\xa9 og \xc3\x98reh\xc3\xb8j All\xc3\xa9. Parken var oprindeligt anlagt af Joseph-Jacques Ram\xc3\xa9e som ramme om landstedet \xc3\x98regaard, der stadig ligger i parken._NEWLINE_I 1917 solgte fru Ohlsen landstedet og parken til Gentofte Kommune med en klausul, at parken skulle omdannes til folkepark. I 1919 blev der afholdt en skulpturudstilling i den nye offentlige park, hvoraf f\xc3\xa5 v\xc3\xa6rker stadig findes i parken, bl.a. Kvindernes Valgret, hugget af Thyra Boldsen i hvid marmor fra Paros. Boldsen boede selv et stenkast fra parken p\xc3\xa5 Gardes All\xc3\xa9 14. Senere har kommunen suppleret med flere v\xc3\xa6rker, bl.a. Muldmand legeskulptur af Poul Agger, kvindefiguren Guapa af Gottfred Eickhoff og Kai Nielsens Moder med to B\xc3\xb8rn samt Leda uden Svanen. Desuden ses Helen Schous Hest med f\xc3\xb8l.'